DA Den Europæiske Unions Tidende CE 78/402

(2004/C 78 E/0424)

SKRIFTLIG FORESPØRGSEL E-2293/03

af Erik Meijer (GUE/NGL) til Kommissionen

(11. juli 2003)

Om: Afskaffelse af grænseoverskridende nattog inden for EU som følge af det frie marked, hvilket medfører alt for høje billetpriser for rejser via andre staters jernbanenet

1. Har Kommissionen kendskab til, at det belgiske togselskab NMBS/SNCB i slutningen af 2003 vil afskaffe nattog til udenlandske bestemmelsessteder for således at spare 15 mio. EUR om året, hvorved mulighederne for jernbanepersontransport til det sydlige Frankrig, Tyskland, Schweiz og Østrig vil blive stærkt indskrænket?

2. Har Kommissionen ligeledes kendskab til, at grundene hertil er, at NMBS mener, at de priser, som de efter liberaliseringen af det europæiske marked skal betale for at benytte andre landes jernbanenet, er for høje og i modstrid med dets opgave, som går ud på at levere alle andre serviceydelser end den nationale passagertransport alene ud fra kommercielle kriterier?

3. Erkender Kommissionen risikoen for, at der i EU i fremtiden kun vil køre nattog på forbindelser mellem store medlemsstater, som f.eks. Tyskland og Frankrig, og at de grænseoverskridende forbindelser kun vil blive bibeholdt så længe, hvor især de spanske, polske, ungarske og rumænske jernbaner vil og kan holde forbindelserne i gang ud fra livsnødvendige nationale interesser eller på grund af lave lønudgifter?

4. Er den store forskel mellem udbuddet af forbindelser inden for en medlemsstat og en fortsat begrænsning af de grænseoverskridende forbindelser inden for EU i overensstemmelse med Kommissionens politik, som tager sigte på en europæisk integration, og i overensstemmelse med Kommissionens hvidbog om »transportpolitik frem til 2010 — De svære valg«, ifølge hvilken jernbanerne skal spille en vigtig rolle som et led i konkurrencen med fly og biler?

5. Tager Kommissionen ved hjælp af Rail Market Monitoring System (RMMS) hensyn til forhøjelsen af og forskellene mellem de gennemsnitlige jernbaneinfrastrukturafgifter? Anvender den disse oplysninger til at korrigere denne politik?

6. Er Kommissionen rede til at føre en aktiv politik for at gøre det muligt for jernbanerne at levere de eksisterende nattogsserviceydelser og skabe betingelser for en varig eksistens og eventuel udvidelse af de grænseoverskridende nattogsforbindelser over lange afstande?

Svar afgivet på Kommissionens vegne af Loyola de Palacio

(12. september 2003)

Kommissionen er opmærksom på at en række internationale nattog og biltog med sove- eller liggevogne fra Belgien ophører fra december 2003. Kommissionen tror at en yderligere åbning af markedet for internationale persontogsforbindelser vil give nye togselskaber muligheder for at tilbyde nye og konkurrencedygtige forbindelser der vil dække de rejsendes behov, og skal henvise det ærede medlem til svarene på hans tidligere forespørgsler, særlig E-1699/03 (1), E-1721/03 (2) and E-1722/03 (3).

Som forudsat i direktiv 2001/12/EF (4), er Kommissionen begyndt at overvåge markedsudviklingen i jernbanesektoren. Overvågningen skal omfatte så mange aspekter som muligt, herunder størrelsen af infrastrukturafgifterne. Kommissionen kan ikke bestemme størrelsen af disse afgifter, men den kontrollerer overholdelsen af de nationale bestemmelser til gennemførelse af direktiv 2001/14/EF (5) — som fastlægger rammerne for adgang til og afgifter på infrastruktur og opretter et tilsynsorgan (6) — og tager herunder hensyn til at afgifternes størrelse fastsættes af infrastrukturforvalterne.

(1) EFT C 51 E af 26.2.2004, s. 128.

(2) EFT C 33 E af 6.2.2004, s. 158.

(3) EFT C 58 E af 6.3.2004, s. 88.

(4) Europa-Parlamentets og Rådets direktiv 2001/12/EF af 26. februar 2001 om ændring af Rådets direktiv 91/440/EØF om udvikling af Fællesskabets jernbaner, EFT L 75 af 15.3.2001.

(5) Parlamentets og Rådets direktiv 2001/14/EF af 26. feberuar 2001 om tildeling af jernbaneinfrastrukturkapacitet og opkrævning af afgifter for brug af jernbaneinfrastruktur samt sikkerhedscertificering, EFT L 75 af 15.3.2001.

(6) Artikel 30 i direktiv 2001/14/EF.